Predkladacia správa

	Správa je predložená na základe uznesenia vlády Slovenskej republiky č. 268/2005 zo dňa 13. apríla 2005.

Správa analyzuje stav konania v sťažnostiach proti Slovenskej republike pred Európskym súdom pre ľudské práva (ďalej len „Súd) a výkon rozsudkov Súdu.

Správa bola spracovaná na základe spisovej dokumentácie a ďalších relevantných podkladov. Z počtu 269 sťažností notifikovaných vláde od roku 1993 je 113 vecí skončených a  156 vecí otvorených. Z tohto počtu v 90 veciach Súd skúma prijateľnosť a podstatu sťažnosti, v 14 veciach ešte rozsudok nie je právoplatný a v  52 veciach prebieha dohľad Výboru ministrov Rady Európy nad vykonaním rozsudku.

V roku 2005 Súd rozhodol celkovo 46 prípadov proti Slovenskej republike, z toho v 29 prípadoch konštatoval porušenie Dohovoru o ochrane ľudských práv a základných slobôd (ďalej len „Dohovor“) zo strany Slovenskej republiky,  v troch prípadoch Súd sťažnosti odmietol z dôvodov neprijateľnosti, v troch prípadoch sťažnosti vyčiarkol zo zoznamu a v 11 prípadoch sa konanie skončilo uzatvorením zmieru.

Z celkového počtu 29 rozsudkov rozhodnutých v neprospech Slovenskej republiky sa 28 týkalo porušenia článku 6 Dohovoru z dôvodu neprimeranej dĺžky súdneho konania a jeden prípad porušenia článku 1 ods. 1 Dodatkového protokolu (ochrana majetku).

Prílohu k správe tvorí zoznam sťažností notifikovaných vláde v roku 2005, charakteristika rozsudkov prijatých v roku 2005 a tabuľka poskytujúca prehľad o finančných čiastkach vyplatených sťažovateľom v rámci spravodlivého zadosťučinenia alebo dohodnutých na základe rokovania o zmieri v roku 2005.

Správa ako informatívny materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.